ไฟแนนซ์ทูเดย์
&#8220;ทุกวันนี้ผู้คนรู้ &#8216;ราคา&#8217; ของทุกสิ่งทุกอย่าง
31 ธ.ค. 2555

“ทุกวันนี้ผู้คนรู้ ‘ราคา’ ของทุกสิ่งทุกอย่าง 
แต่ไม่รู้ ‘คุณค่า’ ของอะไรเลยสักอย่าง”
...ข้าราชการกระทรวงการคลังยันผู้บริหารสถาบันการเงินเฉพาะกิจของรัฐ ต่างซุบซิบกันมันปาก กับข้อซุบซิบนินทามีอยู่ว่า รัฐมนตรี ผู้บริหารกระทรวง ตั้งแต่ปลัดกระทรวงยันอธิบดี และผู้แทนกระทรวง ที่ถูกส่งไปนั่งเป็นบอร์ดสถาบันการเงินเฉพาะกิจที่กินเงินเดือนในฐานะข้าราชการ กินเบี้ยเลี้ยงการประชุม แต่ไม่ทำหน้าที่ในการควบคุมให้สถาบันการเงินเฉพาะกิจ ที่กระทรวงการคลังถือหุ้นใหญ่มีมาตรฐานการปฏิบัติงานที่ดี ทำเรื่องผิดให้เป็นเรื่องถูก ทำให้คนที่มีคุณสมบัติไม่ครบให้มีคุณสมบัติครบ 
...ปล่อยให้กรรมการที่ถูกฝ่ายการเมืองสั่งการให้แต่งตั้งบุคคลที่ขัดกับข้อกำหนดขึ้นมานั่งเป็นผู้บริหารองค์กรที่ต้องอาศัยความน่าเชื่อถือเป็นตัวตั้ง
...ปล่อยให้บุคคลภายนอกที่ได้รับการแต่งตั้งแต่พิธีกรรมตามมาตรฐานปกติยังไม่สมบูรณ์เข้ามาทำหน้าที่ในองค์กร เข้ามาดูความลับของลูกค้า เข้ามาทำพิธีเปิดงานในฐานะของผู้นำของสถาบันการเงินได้อย่างไร...พวกเขากำลังจับจ้องมองด้วยความสับสนปนระอา
โปรดอย่าถามว่าเป็นองค์กรใด ต้นกล้ากลัวถูกฟ้องคดีรับปีใหม่
...เข้ามาทำงานปุ๊บ ธานินท์ อังสุวรังษี กรรมการและผู้จัดการธนาคารอิสลามแห่งประเทศไทย ก็มีงานรัดตัว ขนาดไม่มีเวลาไปร่วมลงนามกับนายกรัฐมนตรี ยิ่งลักษณ์ ชินวัตร นิวัฒน์ธำรง บุญทรงไพศาล รมต.ประจำสำนักนายกรัฐมนตรี ในการเข้าร่วมโครงการ “กองทุนตั้งตัวได้” ที่เป็นไพลอตโปรเจกต์ของรัฐบาล แต่แต่งตั้ง ครรชิต สิงห์สุวรรณ์ รอง กก.ผจก. และปฏิบัติหน้าที่แทน ผจก.ธนาคารอิสลามแห่งประเทศไทย ไปลงนามแทน เรียกว่า เจองานหนักตั้งแต่หัววันเชียว